Tyburn

Tyburn var en engelsk landsby i grevskapet Middlesex nær dagens lokalisering av Marble Arch og i sørenden av veien Edgware Road i dagens Marylebone, City of Westminster i London. Stedet har sitt navn fra Tyburn Brook, en sideelv til elven Westbourne, og begge elvene er nå underjordiske. Navnet Tyburn, avledet fra Teo Bourne, har betydningen «grenseelv». Tyburn Brook må ikke forveksles med en annen elv ved samme navn, Tyburn, som er den neste sideelven til Themsen, liggende øst for Westbourne.
Tyburn er mer kjent som et beryktet sted for henrettelser. Det var det fremste sted for henrettelser av Londons kriminelle og dømte forrædere, inkludert mange religiøse martyrer, på et sted hvor to romerske veier krysset hverandre, der hvor nå Oxford Street og Edgware Road krysser hverandre like ved Marble Arch i hjørnet av Hyde Park, et steinkast fra Speakers' Corner. Navnet var velkjent for alle i London, og man brukte uttrykk som the Tyburn Tree om galgen, og to dance the Tyburn Jig om det å dingle i galgen, en danse ingen gjorde frivillig. Det var også kalt for «Guds domstol» på 1700-tallet.

Historie

Landsbyen var en av to herregårder i sognet Marylebone, som i seg selv var navngitt etter elven, mens St Marylebone var en sammentrekning av «St Mary's church by the bourne», kirken til Jomfru Maria ved elven. Tyburn er nedtegnet i Domesday Book i 1086 og sto omtrentlig ved vestenden av hva som nå er Oxford Street. Forløperne til Oxford Street (kalt for Tyburn Road på midten av 1700-tallet) og Edgware Road, var de veiene som førte til landsbyen, senere også Park Lane (opprinnelig kalt for Tyburn Lane).
På 1230- og 1240-tallet ble landsbyen Tyburn holdt av Gilbert de Sandford, sønn av John de Sandford som hadde vært kansler for dronning Eleonore av Aquitaine, hustru av Henrik II av England. I 1236 inngikk City of London en kontrakt med Gilbert de Sandford om å trekke vann fra Tyburn Springs, som han eide, og ble da kilden til den første vanntilgangen til byen som gikk i rør. Vannet ble ledet i rør av bly som gikk fra hvor Bond Street undergrunnsstasjon står i dag, 0,8 km øst før Hyde Park, ned til grenden Charing (dagens Charing Cross), langs Fleet Street, over broen Fleet Bridge, klatret opp Ludgate Hill (ved gravitasjonspress) til en offentlig ledning ved Cheapside. Vannet var deretter fritt tilgjengelig i cisterner for alle. Arbeidet med den såkalte «Great Conduit» ble påbegynt i 1238 og fullført først i 1245, og vannet ble fraktet 4,3 km fra Tybrun.
Tyburn hadde betydning allerede i oldtiden og var markert av et førromersk monument som var kjent som «Oswulfs stein». Den ga igjen sitt navn til Ossulstone hundred (herred) i Middlesex. Denne steinen, som det ble hold ting ved i oldtiden, ble grav over i 1819, men grav opp igjen tre år siden grunnet dens historiske betydning. Senere på 1800-tallet ble den lagt opp mot Marble Arch, men i 1869, kort tid etter publiseringen av en arkeologisk artikkel om steinen, forsvant den og har ikke blitt gjenfunnet siden.
er kjent allerede fra romersk tid, da «Oswulfs stein» sto der. Steinen, som var et eldgammelt minnesmerke av usikkert opphav, ble dekket til da Marble Arch ble flyttet til stedet, men ble kort tid etter tatt opp igjen og stilt opp mot buen. I 1869 forsvant den, og er ikke sett siden.

Henrettelser

Man begynte å utføre henrettelser ved hengning ved Tyburn ikke senere enn det 14. århundre. Det lå da utenfor bymurene, men man begynte å ta med byens dødsdømte hit, til en eiendom som tilhørte sognet St. Marylebone. Den første dokumenterte hengningen fant sted i 1388, da sir Nicholas Brembre, som hadde vært borgermester av City of London 1383–1385 og rådgiver for kongen, ble tatt av dage.
Galgen som senere ble reist, og som stedet er beryktet for, besto av tre bjelker arrangert i en trekant, satt opp på høye påler. Galgen er synlig på William Hogarths bilde «The Idle 'Prentice» («Den late lærlingen») fra 1747. Den ble kalt the three legged mare («den trebente merra»),  the three legged stool («den trebente krakken») og the Triple Tree («Trippeltreet»). Den ble først reist i 1571, i forbindelse med henrettelsen av dr. John Story, en katolsk agitator som nektet å anerkjenne den protestantiske Elisabeth I som dronning. Den ble fjernet i 1759, og erstattet med en ny, flyttbar galge som ble satt opp nær krysset mellom Bryanston Street og Edgware Road. Den siste personen som ble henrettet ved Tyburn var John Austin, den 3. november 1783. Senere ble henrettelser først utført foran Newgate fengsel, og senere inne i fengselet. En plakett er lagt ned på en trafikkøy i krysset, der galgen sto. Da det ikke går noe fotgjengerfelt dit er det forbundet med livsfare å forsøke å se plaketten på nært hold på dagtid.

Klosteret ved Tyburn

Tyburn Convent er et katolsk nonnekloster like ved Tyburn, som er viet til minnet om katolske martyrer som ble henrettet under reformasjonen. Klosteret har et meget spesielt alter, da det står en kopi av the Triple Tree som en slags baldakin over alterbordet.